***οι απαντήσεις των ασκήσεων***

**1α. *(1)*** Ο Νίκος Καζαντζάκης περιγράφει το δάσκαλό του ως έναν ηλικιωμένο, κοντά και άγριο στην όψη άνθρωπο. Στο πρόσωπό του διέκρινε ένα κρεμαστό μουστάκι, ενώ αυτός ο άνθρωπος διαρκώς κρατούσε ένα κλαδί στο χέρι.

***(2)*** Ο δάσκαλος αυτός, όπως και οι περισσότεροι εκπαιδευτικοί εκείνων των χρόνων, ήταν βίαιος απέναντι στα παιδιά. Τα αντιμετώπιζε σαν ζώα (μας έβαζε στη γραμμή, σαν να ’μαστε παπιά) και δεν είχε κανένα πρόβλημα να τα δέρνει συνεχώς. Αυτό συνέβαινε επειδή εκείνα τα χρόνια οι άνθρωποι πίστευαν ότι με τη βία είναι δυνατόν ένα παιδί να βελτιώσει τη συμπεριφορά του.

**1β.** Ο διευθυντής του Δημοτικού σχολείου περιγράφεται ως ένας άνθρωπος κοντός, με ένα γένι σαν σφήνα, με στραβά πόδια και διαρκώς οργισμένος. Απαιτούσε από τους μαθητές του να είναι ήσυχοι και να δείχνουν σεβασμό απέναντι στους ιερωμένους. Ακόμη, στη διδασκαλία του ήθελε οι μαθητές να είναι δραστήριοι (ό,τι μαθαίναμε να το βλέπαμε και να το αγγίζαμε ή να το ζωγραφίζαμε).

**2.** Η Αθανασία είναι μια πολύ γλυκιά και πανέμορφη συμμαθήτρια. Το πρόσωπό της είναι στρογγυλό, τα μάτια της επίσης είναι στρογγυλά και πράσινα. Έχει ξανθά και πλούσια μαλλιά που πέφτουν στην πλάτη της και το χαμόγελό της είναι όμορφο, συγκρατημένο και παιδικό. Με άλλα λόγια, η Αθανασία είναι ένα γλυκύτατο και συμπαθέστατο παιδί.

**3.** Ο Αριστείδης είναι ένα από τα καλύτερα ξαδέρφια μου. Είναι ψηλός, καστανομάλλης με μαλλιά που πέφτουν στο μέτωπό και στα μάγουλά του και καλύπτουν τα αφτιά του. Είναι χαμογελαστός και ευχάριστους στην παρέα. Τα μάτια του είναι καστανά και η μύτη του κανονική. Τις περισσότερες φορές φοράει καρό πουκάμισα με διπλωμένα μανίκια. Γενικά, ο Αριστείδης είναι ένα πολύ καλό παιδί.

**4.**Αυτό το χριστουγεννιάτικο τραπέζι νομίζω ότι θα μου μείνει πραγματικά αξέχαστο! Όλες οι γιορτινές νύχτες (νύχτα) είναι όμορφες, αλλά φέτος διασκεδάσαμε και γλεντήσαμε περισσότερο από κάθε άλλη φορά.

Από το πρωί η μαμά μου είχε ένα σωρό φοβερές ιδέες (ιδέα)! Να στολίσουμε όχι μόνο το σαλόνι, αλλά όλο το σπίτι και να βάλουμε στο τραπέζι πολλές κάρτες (κάρτα) με ευχές για τους καλεσμένους μας! Όμως, ήταν και άλλες οι δουλειές (δουλειά) που έπρεπε να γίνουν.

Εξαιτίας, λοιπόν, των πολλών εργασιών (εργασία) που είχε να κάνει η μητέρα μου χρειάστηκε τη βοήθεια μιας μαγείρισσας (μαγείρισσα) και μιας καθαρίστριας (καθαρίστρια), για να είναι τα πάντα έτοιμα στην ώρα τους.

Τελικά, εξαιτίας της εργατικότητας (εργατικότητα) αυτών των τριών γυναικών (γυναίκα), αλλά και της προθυμίας (προθυμία) και της χαράς (χαρά) με την οποία όλοι μας εργαστήκαμε, το δείπνο της βραδιάς (βραδιά) των Χριστουγέννων ήταν τέλειο και όλοι μας περάσαμε υπέροχα!

***οδηγίες προς τον/την εκπαιδευτικό***

Σε αυτήν την ενότητα εστιάζουμε στην περιγραφή προσώπου και στο σχηματισμό των ουσιαστικών θηλυκού γένους σε -ος.

#  Προσεγγίζουμε το θέμα της περιγραφής με μια αναλυτική παράθεση των κυριότερων επιθέτων με τα οποία μπορούμε να αναφερθούμε στην εξωτερική εμφάνιση ενός ανθρώπου. Το σχεδιάγραμμα της σελίδας 1 του φύλλου εργασίας θεωρούμε ότι έχει μια ιδιαίτερη αξία και ότι θα καταστεί εφικτό να βοηθήσει τα παιδιά να κατανοήσουν με ποιο τρόπο είναι δυνατόν να περιγραφεί ένας άνθρωπος. Ακολούθως, βλέπουμε την περιγραφή μέσα από τη γραφίδα του Καζαντζάκη. Ο Κρητικός συγγραφέας έχει αποδώσει με ιδιαίτερα γλαφυρό τρόπο την εξωτερική εμφάνιση, αλλά και τη συμπεριφορά των δασκάλων του στο δημοτικό σχολείο. Σύμφωνα με αυτή την περιγραφή, λοιπόν, θέτουμε στη συνέχεια τρία ερωτήματα, προκειμένου οι μαθητές να δουν μέσα σε ένα πραγματικό κείμενο πώς γίνεται η περιγραφή.

#  Έπονται δύο ερωτήματα στα οποία οι μικροί μαθητές θα επιχειρήσουν μια αδρή περιγραφή των προσώπων που θα δουν στις φωτογραφίες. Σε καμία περίπτωση δεν μπορούμε να προσδοκούμε ότι θα γίνει μια τέλεια και αναλυτικότατη περιγραφή του κοριτσιού και του αγοριού. Στόχος μας, όμως, είναι να έρθουν οι μικροί μαθητές σε μια πρώτη επαφή με τη διαδικασία της περιγραφής. Προς αυτήν την κατεύθυνση, στην προβολή Powerpoint και στο κουίζ θα βρείτε πλήθος ασκήσεων περιγραφής τις οποίες μπορείτε – στην ουσία – να παίξετε με τους μαθητές και τις μαθήτριές σας στην τάξη. Θεωρούμε ότι μέσω αυτών των ασκήσεων το μάθημα μπορεί να αποκτήσει έναν παιγνιώδη χαρακτήρα. Επίσης, κρίνεται σκόπιμο στις ασκήσεις της προβολής και του κουίζ να σταθούμε κάποια ώρα και να αφιερώσουμε χρόνο στο πώς γίνεται η περιγραφή καθενός προσώπου και με ποια επίθετα ή άλλα μέρη του λόγου αυτό περιγράφεται.

#  Το φύλλο εργασίας ολοκληρώνεται με την αναλυτική διδασκαλία των ουσιαστικών θηλυκού γένους που λήγουν σε -α. Μετά τους πίνακες και τις λέξεις που υπάγονται σε κάθε κλιτικό υπόδειγμα, δίνεται μια άσκηση επικοινωνιακού τύπου για τη συγκεκριμένη ενότητα της γραμματικής.

 Με αυτές τις ασκήσεις μεθοδεύεται η διδασκαλία της ενότητας αυτής.